Jevnlig overtar barnevernet omsorgen for barn og flytter dem til nye hjem.

For noen ikke bare èn eller to ganger, men opp til 30 ganger. Journalisten ville vite mer om disse barnas situasjon. Hun avdekker både kunnskapsmangel og systemsvikt.

**SKUP-diplom for 2009 tildeles Astri Thunold,**

**NRK Brennpunkt, for prosjektet ”Ingens barn”.**

Juryens begrunnelse:

Enkelthistoriene vi her blir presentert for, gjør et sterkt inntrykk. På et felt som er lukket og vanskelig tilgjengelig, har journalisten klart å finne stemmene og ansiktene til tidligere og nåværende barnevernsbarn. De forteller hvordan det oppleves stadig å bli flyttet til ukjente steder og nye hjem.

Men journalisten nøyer seg ikke med enkelthistoriene. Hun vil ha oversikt, hun vil ha tall og fakta, hun vil kartlegge systemet og barnevernets praksis. Det viser seg at ingen myndigheter har oversikt over denne flyttingen. Ingen vet hvilke konsekvenser flyttingen har for barna.

Journalisten skaffer seg derfor et stort antall kilder, muntlige og skriftlige. Hun setter seg inn i relevant internasjonal forskning, hun gransker statistikker og rettsavgjørelser. I tillegg gjennomfører hun sin egen spørreskjema-undersøkelse blant barnevernsbarn.

Journalisten avdekker kunnskapsmangel, mangelfullt lovverk og utilfredsstillende praksis. Hun får ikke svar på alle sine spørsmål, men hun får fram ny og viktig informasjon om sårbare barn som aldri får den stabile og varige omsorgen de trenger.

Juryen har lagt vekt på at presseetiske utfordringer blir drøftet og løst på en moden og god måte.

Juryen gratulerer Astri Thunold med SKUP-diplom for 2009.